**Prædiken til 6. søndag efter påske - 2023**

Temaet i dag er at vidne.

Måske har nogen af jer prøvet at blive indkaldt som vidne i en retssag. Der pålægger dommeren alvorligt vidnerne at tale sandhed. Og afgiver et vidne falsk forklaring, kan det straffes.

I en retssal, hvor det er juraen, som sætter reglerne, giver det god mening, for retssystemet skal sikre, at kun den skyldige dømmes, og at den uskyldige går fri. Derfor må et vidne ikke vidne falsk med risiko for eller (eller måske endda med det formål) at en uskyldig dømmes, eller at en skyldig går fri.

Det med at vidne sandt er indgroet i hele vores kultur. Vi lærer jo også vores børn, at de ikke må lyve.

Men nu spørger jeg udfordrende: Skal man altid – som i altid – vidne sandt? Eller er der situationer, hvor det er i orden at vidne falsk? Vi kan gøre et tankeeksperiment:

* Forestil dig, at det er dit barn, din ægtefælle eller gode ven, som sidder på anklagebænken. Du indkaldes som vidne, og hvis du vidner sandt, og fortæller sandt om hændelsesforløbet, så vil dit vidneudsagn føre til, at dit barn, din ægtefælle eller gode ven idømmes en lang fængselsstraf. Nu kan du spørge dig selv, om du vil vidne sandt!
* Eller lad mig give jer en anden udfordring, som er kendt inden for filosofien og etikken: Under anden verdenskrig og nazisternes uhyggelige jødeudryddelse huser du en jødisk familie i din kælder. En dag banker en nazi-officer på døren og spørger, om rygtet taler sandt: At det er dig, som skjuler den jødiske familie. Hvad svarer du? Vidner du sandt?

Man kan opstille en række yderligere dilemmaer, der viser, at de fleste os kan komme i en situation, hvor vi er villige til at gå på kompromis med princippet om ikke at lyve; om altid at vidne sandt.

Der er ingen tvivl om, at det vil være et problem i en retssal, og at man skal straffes for at aflægge falsk vidnesbyrd. Men hvad gælder uden for retssalen? Hvad gælder i livets forhold? Hvad gælder på det eksistentielle plan?

Nu er kristendommen jo ikke etik, så vi er ikke på jagt efter den etisk rigtige løsning. Vi er snarere på jagt efter sandheden! For hvad er det for en sandhed, som vi skal vidne sandt om?

Vi kan begynde med at slå op i Det gamle testamente og De Ti Bud. Et af buddene lyder nemlig: *Du må ikke sige falsk vidnesbyrd imod din næste.*

Luther skriver om dette bud i sin lille katekismus. Han forklarer buddet på den måde, at vi skal frygte og elske Gud, så vi ikke lyver *vor næste* noget på, ikke forråder ham, ikke bagtaler ham og ikke bringer ham i vanry, men undskylder ham og optager alt i bedste mening. Med Luthers øjne gælder det altså om at værne om den enkeltes gode ry og rygte, som er nødvendigt for at kunne leve et normalt menneskeliv, og som man derfor ikke må forulempe ved bagtalelse og falsk vidnesbyrd. Det handler altså om, hvordan vi skal behandle vores næste

Det kommer vi nærmere ind på i teksten fra Johannesevangeliet, som jeg læste op lige før. Teksten er en del af det, man kalder Jesu afskedstaler, som stammer fra Skærtorsdag aften. Det er tekster, som læses i kirkeåret i tiden mellem påske og pinse – og det er jo pinse på søndag – og teksterne handler om, hvorledes disciplene skal videreføre Jesu liv i verden, når han er forsvundet fra deres midte. I teksten i dag hører vi, at Jesus vil sende *sandhedens ånd* til disciplene, og at *sandhedens ånd* og disciplene skal vidne om ham; om Jesus. Han fortæller dem også, at de må være forberedt på at møde modstand; at de vil blive udelukket fra synagogerne, hvilket på det tidspunkt var at blive udelukket fra det gode selskab, og at de måske endda vil blive slået ihjel for deres vidnesbyrd. Og tomme trusler var det ikke, for dykker man ned i kirkehistorien, vil man se, at kristne er blevet myrdet og forfulgt i århundreder; ja selv den dag i dag.

Jesus giver altså sine disciple formaninger, inden de skal sendes ud i verden, og han vil indgyde dem mod – mod til at vidne om ham; om Gud – trods den store risiko, de løber.

Og den sandhed, som de skal vidne om, er kærligheden, for Gud er kærlighed, står der i første johannesbrev. De – og – vi skal vidne om og skal turde tale om den kærlighed, som Jesus gang på gang viste sig i stand til at ændre menneskers liv med. Det er næstekærlighedsbuddet – du skal elske din næste som dig selv – men det er også buddet om at elske sine fjender; det er budskabet om at udvise barmhjertighed og være tilgivende, og det er budskabet om en nådig Gud.

Meningen er at holde disciplene – og os – fast på at leve i troen; i troen på den altomfavnende himmelske kærlighed. Det er en tro på, at kærligheden burde styre verden, og ikke egoismen, ikke selvoptagetheden, selvretfærdigheden, selvglæden; ja alt det med selv som fortegn.

Meningen med talen er at holde disciplene og os fast på at leve i troen, så vi ikke fortvivles af den modgang og lidelse, vi møder. Troen skal sætte dem, disciplene, og os i stand til at forsone os med den del af verden, der møder os med modstand og endda had. Det er en aldeles radikal fordring, som vi kan blive helt rystede ved tanken om.

For besidder vi ikke alle følelsen af, at det kan være retfærdigt at gengælde ondt med ondt. At det er retfærdigt at aflægge falsk vidnesbyrd om den, der har gjort mig ondt. At den, der har såret mig dybt, skal straffes. Men had og gengældelse fører volden videre i en endeløs nedadgående spiral. Tilgivelse og forsoning betyder derimod, at jeg opgiver hævn og gengæld.

Fordringen om at vidne om sandheden åbner også for spørgsmålet om martyriet. Er der en sandhed, som er værd at vidne falsk for i retssalen med den konsekvens, at man kan blive straffet? Er der en sandhed, som er værd at dø for?

Misforstå mig ikke – jeg, som jo har været advokat, inden jeg kom her og har stået i retten, appellerer ikke til, at I skal vidne falsk i retten, eller at I skal overtræde lovgivningen sådan i al almindelighed. Men jeg appellerer til, at I overvejer, hvilken sandhed der er så meget værd, at I vil ofre noget for den. At I vil være villige til at afgive falsk vidnesbyrd i retten med risiko for at blive straffet? At I vil være villige til at ofre jeres eget gode ry og rygte? Ofre jeres frihed? Jeres liv?

Og hvis I vakler i jeres overvejelser om dette– så vid, at vi kan finde både trøst og vejledning i den nadverbøn, som jeg skal bede her efter næste salme, når jeg indstifter nadveren. Nadverbønnen afsluttes sådan her:

*Giv os at vokse i kærligheden*, for at vi med alle dine troende må blive ét i dig, ligesom du er ét med Faderen.

Eller som vi sang i Kingos salme ”Den nåde, som vor Gud har gjort, *vor næstes fejl vi skjule må, med kærlighedens kåbe*.

Amen